Geweerskote op groep afgevuur tydens Sterkstroom-geweldArgieffoto: @Etain_1933/a> op Twitter. Politieke spanning in die Sterkstroom-gebied naby King Williams Town in die Oos-Kaap het Dinsdag breekpunt bereik toe een van inwoners tydens ŉ gewelddadige betoging lukraak skote op ŉ groep mense afgevuur het. Lt. Namhla Mdleleni, woordvoerder van die polisie, het gesê openbare geweld het tussen twee gemeenskapsgroepe uitgebreek weens verskille oor plaaslike politieke aangeleenthede. Die geweld het glo omstreeks 13:00 begin. Die burgemeester se huis is gevandaliseer en agt privaathuise is beskadig. Drie huise is heeltemal afgebrand. Een van hulle was die eiendom van die voormalige burgemeester, het Mdleleni gesê. “’n 35-jarige man is aangekla van poging tot moord nadat hy sy vuurwapen uitgeruk en lukraak op mededingers begin skiet het,” het hy gesê. “Vyf ander verdagtes is in hegtenis geneem vir opsetlike saakbeskadiging. Hulle sal Vrydag in die Sterkstroom-landdroshof verskyn.” Volgens Mdleleni is plaaslike polisiebeamptes en openbare orde polisiëring na die gebied ontbied om die geweld onder beheer te bring. “Die situasie is baie gespanne en die polisie sal teenwoordig wees totdat alles genormaliseer het,” het hy gesê.